  Виталий Пронин Ю. Мишкин.«Удмурт Кенеш» огазеяськонлэн Ижысь ёрос ёзъёсаз кылем ар пумын быръёнъёслы но йылпумъянъёслы сӥзем конференциос ортчизы.  Таин валче воштӥськонъёс кылдӥзы Индустриальной ёросысь ёзэн кивалтонын.Берло 3 арзэ Индустриальной ёросысь ёзэн кивалтӥз К. Герд нимо гимназиысь дышетӥсь, кылбурчи Ольга Петрова (Ведрова). Городын, гуртын сярысь, удмуртлыкез ӝутыны капчи ик ӧвӧл, дыр. Гуртын уго ваньзы ог-огзэс тодо, малпанъёссэс шара верало, вань ужпумъёс син азьын. Нош Ижын котькудӥз ас югдаз,  таин сэрен калыкез огазе люканы секыт. Зэм, Индустриальной ёрослы огласянь удалтӥз - татын, Кызьпу арамаын, арлы быдэ ортчыло Гербер но Виль шулдыръяськонъёс. Но туала вакытэ калыкез эктон-кырӟанэн но сиён-юонэн гинэ уд гочаты ни. Тужгес но - егитъёсты. Соин ик Ольга Петрова егитъёслы бадӟым саклык висъян пумысен сюлмаськиз. Будӥсь пинал аслэсьтыз выжызэ, сям-йылолъёсмес медаз вунэты шуыса, ужрадъёсы трос кыскемын вал Удмурт кун университетысь, культурая колледжысь, медициная академиысь студентъёс. Со сяна, егитъёсын, соослэн улэм-вылэменызы, дунне шоры учконъёсынызы матэгес тодматскон вылысь пӧртэм пумиськонъёс ортчытъямын. Кылсярысь, радъямын вал поэтической ӝытъёс, дано писательёсын пумиськонъёс. Нылъёс-пиос асьсэос но кылбур гожъяны быгатэменызы паймытъязы. Школаосын но К. Герд нимо гимназиын дышетскись пиналъёс но палэнэ кельтэмын ӧй вал.К. Гердлэн Ижысь синпелетэз доры сяська керттэт понон ужрад арлы быдэ ортчылэ. Ольга Анатольевна пиналъёсты ӧй ӝутъясал ке, кин тодэ, нылпиослэн, оло, тодазы ик ӧй лыктылысал ни та дано адями.Берло дыре егитъёс асьсэос но мыло-кыдо пыриськыны ӧдъязы ужрадъёсы. Валамзы потэ кадь, маин уло удмуртъёс. Конференцие но 109 делегат пӧлысь 30 аресозь егитъёс 46 кузя вуизы. 38 адями 50 аресозь вал. 22-ез - 50 арес сьӧры потэмъёс.«Удмурт Кенешлэн» Индустриальной ёросысь ёзэзлэн правленияз пырись  Полина Волоскова шуиз: туж ӵем вошъясько кивалтӥсьёс. Адями рос-прос ужаны мед быгатоз, удыссэ валаны мед кутскоз шуыса, биньгозызэ кемагес дыр ӵоже валтыны сётоно. Та шонер, дыр. Но Ольга Петрова пуконысьтыз султоно кариськиз. Выль муртъёс лыктӥзы ке, оло, выль улон пӧзьыны кутскоз Индустриальной ёросын, шуиз со. Ас интыяз ӵектӥз ужбергатӥсез Юрий Мишкинэз. Зэм, та фамилиез кылылымтэос но вал. Ачиз ик Юрий Алексеевич шуиз: троссэ удмурт ужрадъёсты радъяны юрттӥсько ке но, нимме одно ик шарае поттыны уг тыршиськы. Оло, соин но «Удмурт Кенешлэн» ёзэзлы кивалтӥсе ӵектэмын на вал «Удмуртмелиоводхоз» огазеяськонлэн директорезлэн азьвыл воштӥсез, «Инвожо» ансамблез ас вакытаз ӝутӥсь Алевтина Поткина. 2 кандидат кылдэмен, залын нырысь-валысь куаш вазьыны ӧдъяз. Соку «Удмурт Кенеш» огазеяськонлэн вице-президентэз Татьяна Ишматова шуиз: малы гозыез кыскаськомы, кин понна куара тросгес люкаськиз, со ик кивалтоз. 46 мурт куаразэ Юрий Мишкин понна сётӥз. 40 мурт дурбасьтӥз Алевтина Поткиналы. Озьы Индустриальной ёросысь «кенешчиосты» валтоз Юрий Мишкин. Со егитъёсын ужанэз азьланьтыны, грантъёсын но проектъёсын вырыны малпа. Удмурт школаосы но нылпи садъёсы вуттӥськыны чакла: «Удмурт Кенеш» сярысь котькытын мед тодозы, валче ужамы ке, пайдаез тросгес луоз, шуэ.Елена Сараматова Теги: быръ  